Henriette Kjær (KF), 2001-03-29:
Når man anlægger en ny bydel, er det oftest ud fra det argument, at der er behov for en udbygning af et givet område, og det var vel også dels det, der var overvejelsen, da man i sin tid planlagde Ørestaden, men selvfølgelig også spørgsmålet om at være førende i Øresundsregionen og have plads til den udvidelse og kunne rumme den dynamik, vi alle håber på vil komme, og som til dels er kommet.
I Det Konservative Folkeparti har vi hele tiden støttet tankerne om Ørestaden, og det er rigtigt nok også, at det var den konservative finansminister, hr. Henning Dyremose, der var foregangsmand i den sag.
Og det er klart, at når man anlægger en helt ny bydel, vil der også komme mere trafik.
I Det Konservative Folkeparti er det vores opfattelse, at man har tænkt i særdeles gode transportforbindelser.
Der bliver således metro, jernbane og motorvej ud til hele området og selvfølgelig også til det center, som i dag er omdrejningspunktet.
Uanset om man havde anlagt et center eller en række selvstændige butikker, er det vores opfattelse, at området vil tiltrække et stort antal besøgende både fra hele Danmark og også fra Sverige.
Det er derfor vigtigt for os, at adgangsforholdene er holdbare og sikrer det, som forespørgerne kalder bæredygtigheden.
Desuden synes vi, det er yderst fornuftigt at anlægge motorvej, da bilerne således kan komme frem uden at holde i energikrævende bilkøer.
Så hvis man endelig anvender sin egen bil til komme derud, så er det på en af de mest sikre og miljøvenlige måder. Men der er da ingen tvivl om, at havde man fundet en anden løsning end at anlægge et storcenter, ville trafikken derud blive mærkbart mindre.
Det må derfor være i dyb splid med regeringens normale politik om bæredygtighed, at man giver dette center det blå stempel, for selv om der er tale om en ny bydel, så behøver der jo ikke at være et storcenter, når der er masser af storcentre i hele hovedstadsområdet.
Hvis jeg boede i Vejle, så tror jeg ikke, jeg ville bruge en lørdag morgen på at køre til Ørestaden for at gå ind i et butikscenter, der indeholder præcis de samme butikker, som findes i det lokale center, Fredgaard, Hennes & Mauritz, Imerco osv.
Det er altså ikke nogen publikumsmagnet.
Det er måske fint nok for de folk, der bor i hovedstadsområdet med et center, hvor man kan parkere nemt eller komme til via offentlig transport, og man er sikker på at kunne finde et bredt udvalg af varer.
Men om de, der har udtænkt planerne, får ret i, at folk fra hele landet vil strømme til, det tror jeg ikke på, og hvis det er rigtigt, så er det ikke godt for miljøet.
Tværtimod trækker det kunder fra bykernerne i hovedstadsområdet, og det synes vi i Det Konservative Folkeparti er meget ærgerligt for den fremtidige butiksstruktur.
Omvendt er verden selvfølgelig i dag større end som så. Vi har lettere ved at bevæge os fra sted til sted, så selv om vi dybest set ikke kan få noget i Sverige, som man ikke kan få i Danmark, tager vi jo også til Sverige for at få en tur ud af det.
Så vi vil nok også se nogle svenskere i Ørestadscentret.
Øvelsen går ud på at sikre så gode offentlige transportløsninger og gode vejanlæg, så bilerne kan køre uden for mange stop og uden at skulle holde i kø.
I Det Konservative Folkeparti mener vi, at trafikken til Ørestaden vil blive meget større på grund af centret, et center, som vi i øvrigt slet ikke nærer nogen varme følelser for.
Vi synes, det er fantasiforladt og ærgerligt, at man i en ny bydel kun kan finde på at placere et storcenter, men det er et valg, man har foretaget i Københavns Kommune og vel at mærke med miljøministerens velsignelse. Da vi efterfølgende har tilsluttet os planlovens bestemmelser vedrørende detailhandel, ser vi det nødvendigt at støtte det af Kristeligt Folkeparti fremsatte forslag til vedtagelse.
Man kan ikke have en lov, hvis intentioner overhovedet ikke efterleves, og det mener vi er nødvendigt at præcisere over for ministeren, ligesom det også undrer os, at man håndhæver loven forskelligt i forhold til Ørestaden sammenlignet med resten af landet.